**Informations – og dialogmøde, den 8/2 2019 kl. 17:00 i Tøvelde Forsamlingshus**

Emne: Naturbase ved Kildestræde i Tøvelde

Arbejdsgruppen under Stege og Omegns Lokalråd (SOL) har indkaldt borgere i Tøvelde til møde vedr. planerne om evt. naturbase ved Kildestræde.   
Arbejdsgruppens medlemmer er Leif Iversen, (formand SOL) Erik Büchert, (bestyrelsesmedlem SOL) Torben Nielsen (Østmøn Lokalråd) Jette Stauner (fagperson Vordingborg Kommune)

Der er mødt ca. 35 personer til mødet, heraf en stor del borgere, som ikke er hjemmehørende i Tøvelde. Til af svare på spørgsmål om areal- og ejerforhold, har arbejdsgruppen inviteret landinspektør Henrik Plenge Jensen fra landinspektørfirmaet LE34 i Vordingborg.

Leif I. byder velkommen og forklarer, at projektet om naturbaser, udspringer af, at Lokalrådene i Vordingborg Kommune skal udarbejde en lokal udviklingsplan for hver deres område. I SOL’s område er **Naturbaser ved Stege Nor** et projekt på lige fod med f.eks. **Renovering af Lendemark Hovedgade**.

Leif bliver konstant afbrudt af spørgsmål fra de tilstedeværende.  
Flere spørgsmål går på, om det ikke var en bedre idé, at spørge de berørte først, inden man søger en hel masse midler?  
En borger siger, at projektgruppen står som projektleder, men han mener ikke, at gruppen har mandat til, at gennemføre dette projekt uden om de berørte borgere!

Leif oplyser, at det oprindelige oplæg var en stirute omkring Stege Nor, hvilket der ikke blev opbakning til i kommunen. Derimod tilbød Vordingborg Kommune assistance til et projekt med Naturbaser ved Stege Nor.

Flere giver udtryk for, at man er startet med at søge penge, i stedet for, at tale med borgerne først!

Der spørges til, om Lokalrådet har mandat til, at være projektejere?

Erik B. svarer: Ja, det er en helt almindelig aktivitet i et lokalråd. Det understreges af, at kommunen – som en del af nærdemokratimodellen – opfordrer lokalrådene til at lave Lokale Udviklingsplaner for netop sådanne aktiviteter, og at den har en særlig pulje, der yder støtte til projekter i lokalråds-regi.  
Leif forklarer, at da det er en del af den lokale udviklingsplan, så har Lokalrådet naturligvis arbejdet videre med det, og projektet falder godt i tråd med udvikling af kystområder, samt Camøno -vandring, Dark Sky mv.

Leif siger videre, at det er interessant, at der kan fortælles historier om stederne ned mod Noret, og der findes mange pladser med offentlig adgang, som kun få kender!  
Udgangspunktet har været, at her er nogle værdier, som kan blive til glæde for både lokale og turister.  
Kommunen støtter med 500.000 kr. + 10 års vedligeholdelse af pladserne.

Nordeafondens Kystpulje har givet tilsagn om 1 mill. Kr. og Fanefjord Sparekasses Fond, 200.000 kr. (samlet pulje i alt 1.700.000 kr.)  
Oplæg til indretning af plads i Tøvelde er en anløbsbro + evt. 2 sheltere (og mult toilet samt bord/bænkesæt)

Spørgsmål fra salen om hvorvidt Kystdirektoratet har godkendt det?  
Leif svarer, at Kystdirektoratet skal give tilladelse til alt nede ved vandet og Direktoratet har lange sagsbehandlingstider. Der bliver ikke påbegyndt anlæg af Naturbaser i år.

Erik B. foreslår valg af ordstyrer. Peter Nøhr vælges.   
Henrik (landinspektør) redegør nu for pladsens status. Arealet ved Kildestræde er det der kaldes ”tilvækst-areal”, da det ligger længere ude end matrikelkortets kystlinie. Matrikelkortet er fra 1800-tallet, og der er ikke foretaget opmåling siden. Arealet bør tinglyses, men det kræver, at arealet føres ind på matrikelkortet.  
I Tøvelde og Svensmarke er arealerne såkaldt ”gadejord”, og for at være tinglysningsberettiget, skal det afklares, hvem der ejer det. Der henvises til udstykningslovens § 46. Det anses umiddelbart for, at tilhøre kommunen.  
En dommer skal evt. afgøre dette spørgsmål, jf. tinglysningslovens § 52a.

Jette Stauner svarer på spørgsmål fra salen, om hvorvidt der skal ske opfyldning af jord, for at få plads til eventuelle sheltere, og Jette svarer klart **nej.**Nogle af de tilstedeværende giver udtryk for, at naturen bliver forstyrret, hvis der opstilles sheltere.   
En beboer fortæller, at arealet ved Kildestræde er en gammel losseplads, som er tilgroet med bjørneklo og fyldt med dræbersnegle og gammel trådnet mv, så pladsen er ikke egnet til overnatning.  
En anden beboer fortæller, at et tidligere bylaug, før i tiden har passet den pumpe, som stod på pladsen. Udgifterne til det, blev delt, når der blev afholdt bymandsgilde.  
En borger giver udtryk for, at han ikke har lyst, til at ordne toilet flere gange dagligt.  
Jette siger, at der er taget højde for budget til multtoilet og vedligeholdelse af pladsen, hvis der hos Tøveldes borgere er ønske om, at få en form for naturbase.

Spørgsmål fra salen om de bevilgede penge kan bruges af de lokale borgere, hvis de selv ønsker et andet projekt?  
Svaret er klart nej. Pengene er øremærkede til Lokalrådets projekt, som dog kan ændres i forhold til, hvad de lokale beboere ønsker, indenfor de muligheder, som er beskrevet i projektet.  
Leif siger, at udgangspunktet er, at der skal etableres en anløbsbro, da der skal være adgang til pladsen, både fra sø- og landsiden.

Opfordringer fra salen til, at forholdene omkring Lokalrådets kompetencer, undersøges før næste møde. Det lover Erik B.

Flere borgere udtrykker bekymring for en mere kommerciel udnyttelse af Noret, og at der senere vil komme en sti hele vejen rundt.   
Leif og Erik understreger, at dette aldrig har været hensigten – heller ikke i forgænger-projektet ”Stirute rundt om Stege Nor”, som ikke handlede om nyanlæg, men alene om en rute på eksisterende, offentligt tilgængelige bi- og markveje. Men dette projekt er droppet til fordel for Naturbase-projektet. De garanterer, at der ikke i deres tid i bestyrelsen, vil blive arbejdet på at anlægge en sti rundt om Noret!  
Leif svarer desuden, at ”truslen” om flere turister og mere sejlads på Noret, sikkert vil komme under alle omstændigheder, uanset om Projekt Naturbaser gennemføres eller ej.  
Han opfordrer herefter borgere i Tøvelde, til at samle en gruppe, der kan komme med et bud på, hvad man har af ønsker i forbindelse med en eventuel naturbase her.  
Torsten Holst påtager sig, at samle en gruppe. Aftalt en svarfrist på 2 - 3 måneder.

Erik B. erklærer, at projektgruppen er åben for senere fællesmøder og møder med eventuelle grupper/foreninger, som ikke føler sig hørt omkring naturbaseprojektet.

Mødet slut omkring kl. 19.

Referat Dina Hansen (suppleant SOL)